
            ÚRAD  VLÁDY 

SLOVENSKEJ REPUBLIKY

      sekcia vládnej legislatívy
                                                                                                     Na rokovanie vlády SR

                                                                                                     Dňa  11. januára  2017
                                                                                                     K materiálu č. 913/2017        
                                                                                                     K bodu č.  25                                                                                                                                                                                                                                                                                                                                                                                                                                                                                                                                                                                                                                                                      
S  T  A  N  O V  I  S  K O
k novému zneniu návrhu zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 417/2013 Z. z. o pomoci v hmotnej núdzi  a o zmene a doplnení niektorých zákonov v znení neskorších predpisov
I.
Nové znenie návrhu zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov predkladá na rokovanie vlády Slovenskej  republiky minister práce, sociálnych vecí a rodiny Slovenskej republiky Ján Richter ako iniciatívny materiál.

II.
K základným cieľom predloženého návrhu zákona v oblasti služieb zamestnanosti    (čl. I) patrí najmä dôsledná a na účely trhu práce zodpovedajúca regulácia podmienok, za ktorých môže uchádzač o zamestnanie vykonávať zárobkovú činnosť, zabezpečenie vyššej motivácie uchádzača o zamestnanie prijať a udržať si zamestnanie sprostredkované úradom práce, sociálnych vecí a rodiny, podpora požadovaného a očakávaného rozšírenia okruhu uchádzača o zamestnanie – absolventov škôl na účely zabezpečenia lepšieho prístupu k získavaniu chýbajúcich odborných zručností a praktických skúseností na pracoviskách zamestnávateľa. Za účelom podpory zvýšenia mobility za prácou sa navrhuje úprava podmienok pre poskytovanie príspevku na dochádzku za prácou a príspevku na podporu mobility za prácou. Cieľom je taktiež zefektívnenie a zrýchlenie procesov schvaľovania žiadostí o poskytnutie príspevkov zavedením lehoty pre dotknuté inštitúcie poskytujúce úradu práce, sociálnych vecí a rodiny údaje a informácie v súvislosti s overovaním splnenia zákonom ustanovených podmienok (daňové a odvodové povinnosti, neporušenie zákazu nelegálneho zamestnávania) a  zavedením alternatívy preukazovania splnenia týchto podmienok, ako aj zosúladenie so zákonom o príspevku poskytovanom z európskych štrukturálnych a investičných fondov.

V  oblasti pomoci v hmotnej núdzi sa navrhuje (čl. II) úprava podmienok poskytovania pomoci v hmotnej núdzi, a to v súvislosti s plnením úloh vyplývajúcich z Programového vyhlásenia vlády Slovenskej republiky na roky 2016 - 2020. S cieľom posilniť opatrenia zamerané na motiváciu dlhodobo nezamestnaných alebo dlhodobo neaktívnych osôb v systéme pomoci v hmotnej núdzi nájsť a udržať si zamestnanie sa navrhuje výraznejšia podpora súbehu poskytovania pomoci v hmotnej núdzi, a to zvýšením percenta z príjmu člena domácnosti z pracovného pomeru alebo obdobného pracovného vzťahu, ktorý sa na účely posudzovania a poskytovania pomoci v hmotnej núdzi nebude považovať za príjem. V záujme účelného a efektívneho poskytovania pomoci v hmotnej núdzi sa zároveň navrhuje nová povinnosť pre príjemcu pomoci v hmotnej núdzi doručiť úradu práce, sociálnych vecí a rodiny potvrdenie o začiatku a skončení pracovnej neschopnosti člena domácnosti, vrátane

návrhu na postih za nesplnenie tejto povinnosti, ako aj rozšírenie kompetencií úradu práce, sociálnych vecí a rodiny o možnosť kontroly dodržiavania liečebného režimu člena domácnosti počas jeho dočasnej pracovnej neschopnosti. V súvislosti s povinnosťou plnoletého člena domácnosti vykonávať činnosti v rozsahu najmenej 32 hodín mesačne sa navrhuje v rámci dohodnutých pracovnoprávnych vzťahov o prácach vykonaných mimo pracovného pomeru prihliadať len na skutočne vykonaný rozsah činností.  

Predkladateľ deklaruje súlad návrhu zákona s Ústavou  Slovenskej republiky, nálezmi Ústavného súdu Slovenskej republiky, všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj  s právom Európskej únie.

Vplyv návrhu zákona na rozpočet verejnej správy, sociálne vplyvy, vplyvy na podnikateľské prostredie, životné prostredie, informatizáciu spoločnosti a na služby verejnej správy pre občana sú uvedené v doložke vybraných vplyvov. 

Návrh zákona bol predmetom medzirezortného pripomienkového konania, jeho vyhodnotenie je uvedené v prílohe a  na rokovanie  vlády Slovenskej republiky sa predkladá bez rozporov.

III.
Legislatívna rada vlády Slovenskej republiky prerokovala predmetný návrh zákona na svojom zasadnutí dňa 10. januára 2017 a odporučila predkladateľovi do návrhu zákona zapracovať jej pripomienky a odporúčania a na rokovanie vlády Slovenskej republiky predložiť upravené nové znenie návrhu zákona.

IV.
Sekcia vládnej legislatívy Úradu vlády Slovenskej republiky konštatuje, že v predloženom upravenom novom znení návrhu zákona je 27 pripomienok Legislatívnej rady vlády Slovenskej republiky zapracovaných a odporúča vláde Slovenskej republiky     upravené nové znenie návrhu zákona schváliť, avšak s touto legislatívno-technickou pripomienkou:
K Čl. I
K bodu 52
V § 72aa ods. 1 je potrebné v druhom riadku za slová „alebo v“ vložiť slovo „inom“ a v piatom riadku vypustiť slová „podľa prvej vety“ ako nadbytočné.

